[4] જુઓ, ગૌતમની દયા; તે મનુષ્યજાતને ઓળંગી બીજાં પ્રાણીઓ સુધી ગઈ. ઈશુના ખભા ઉપર રમતા ઘેટાનો ચિતાર આંખો સામે આવતાં જ તમારું હૃદય પ્રેમથી નથી ઊભરાતું ? પ્રહલાદને રામનામ લેવાની મના કરવામાં આવી તે પહેલાં તે શાંત રીતે રસ્તે ચાલ્યો જતો હતો, પણ મના થઈ ત્યારે તે સામો થયો અને અત્યંત ક્રૂર સજા હસતે ચહેરે સહી લીધી. ડેનિયલ પ્રથમ તો ઘરના ખૂણે પૂજા કરતો, પણ તેને મનાઈહુકમ કરવામાં આવ્યો કે તરત તેણે ઘરના બારણાં ઉઘાડાં મેલી દીધાં અને જગજાહેર દેવપૂજા કરવા માંડી. તેને સાવજની ગુફામાં ઘેટું ધકેલે તેમ ધકેલી દેવામાં આવ્યો. હઝરત અલી પોતાના જુલમગાર કરતાં જોરાવર હતા. જુલમગાર તેમની ઉપર થૂંક્યો ત્યારે તેમણે તેનો હાથ ચૂમ્યો.